NA RÓMLU
Łod zawsze Wiyrek z targu bół znany,
mo go teroz i kedyś mioł.
Dycki na nim bół cyrkus stawiany,
a na łodpust, to rómel stoł.
Przijyżdżali do nos z cołkij okolicy
handlyrze, ze swymi sztandami,
a wroz z nimi – karasolnicy,
ze swymi karasolami.
Na kóńcu placu góndla stawiali,
wysoko jak z kościoła wieże!
Na wiyrchu chopcy kolybóm huśtali,
a dziołchy rzykały paciyrze!
Sroge huśtowki stoły trocha dali,
trza bóło nogi na nich sznalować.
Ino karlusy sie na nich huśtali,
co mieli siyła, by sie rozszwóngować!
Tela co kery sie rozfechtowoł,
prawie na rónd go już łobkrynciyło,
to karasolnik już go brymzowoł,
bo trzi minutki minyło!
Mały karasol za jedna róndka
- coby bajtlików zachyncić -
kasowoł za jedne dziecko pióntka,
by czi minutki sie kryncić.
Na środku placu, fest łoświytlóny,
stoł keciok, król karasoli!
A ludzie, kerymi był „łoblepióny”,
by jechać, godzina stoli!
Niy było karlusa, kery by z lipstóm,
niy sjechół sie na kecioku!
Siadoł na zicu zarozki za nióm,
by dziołcha mieć durch na łoku!
Niyroz żołóndek sie kómuś zbańtowoł,
bo niy wyczimoł zwyrtanio.
Istny sie wtedy za budóm chowoł
i sie pozbywoł śniodanio!
Cygany stoli ze szisbudami,
kaj chopcy z luftbiksy szczylali,
a lizokami abo kwiotkami -
- frelki łobdziylali!
Na zusce ześ wygroł z gipsu figurki:
psy, koty, hazoki – były we modzie.
Bajtle kryklali nimi po murach,
nikej – stoły na kómodzie!
Miyndzy tym sztandy sie rozkłodały,
na nich pierniki, makróny,
kostki zozworu co w jynzyk szczypały,
szkloki i z malcu bómbóny…
A ludzi bez rómel sie przewijało
wiyncy, jak wtedy na Wiyrku miyszkało!
Dzisio, jak łoglóndóm plac targowy z boku,
jankor mie mynczy i płaczki móm w łoku.
Autor:Bernard Śmigała
gle_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn hrv_Latn szl_Latn szl_Latn bjn_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn ilo_Latn dik_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn vec_Latn